Гийом IX дьо Поатие
Ще захвана нова песен…

Превод от френски: Кирил Кадийски, 2004

chitanka.info

Ще захвана нова песен,

в леден дъжд и вятър бесен

тя ще бъде дар, поднесен

на любимата от мен.

Чуден дар, залог чудесен,

че съм още в неин плен.

Сам пред нея на колене

ще призная как ранен е

моят дух и жално стене,

не пиян — опиянен.

Ден без нея — и за мене

чер е всеки божи ден!

С кожа от седеф по-гладка,

надарена с хубост рядка,

ако мойта мъка сладка

не разсее — по-добре

смърт внезапна, гибел кратка —

Господ да ме прибере!

Ах, защо сте ме лишили

от любов и не личи ли,

че зова със сетни сили?

Или манастир, мадам,

сте избрали? Боже мили,

то и аз да ида там!

Да изчезна в тъмна бездна?

По-добре по вас да чезна,

но край вас и с вас, любезна,

с влюбен взор да вдигнем тост.

Сладко хубостта ви звездна

би възпял и сам Дорост!

Цял треперя — тая дама

с плам опали мойте дни.

В потеклото на Адама

с нея кой ще се сравни?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.